Беларусы разам з палякамі аднымі з першых у Еўропе далі ўзброены адпор нямецкім нацыстам. Яшчэ ў жніўні 1939 года стала зразумела, што вялікая вайна амаль непазбежная. Гітлераўская Германія на той момант беспакарана і без вайсковых дзеянняў захапіла частку Чэхаславакіі, анэксавала Аўстрыю і пачала патрабаваць ад Польшчы частку яе земляў для злучэння з Усходняй Прусіяй, якая была тэрытарыяльным эксклавам Германіі і мела з ёй сувязь толькі па моры. Польскае кіраўніцтва, вядома, не пагадзілася і абвесціла ў краіне мабілізацыю. На момант пачатку вайны больш за 70 тысяч ураджэнцаў Заходняй Беларусі трапілі на службу ў Войска польскае.